Il-Kap tal-Partit Nazzjonalista jagħmel elenku ta' nuqqasijiet li qed jissemmew fir-rapport tal-NAO dwar il-kuntratt mogħti lill-Electrogas F'konferenza ftit wara li ħareġ ir-rapport tal-Awditur Ġenerali dwar il-kuntratt tal-Eletrogas , il-Kap tal-Oppożizzjoni u tal-Partit Nazzjonalista Adrian Delia sostna li "Konrad Mizzi ghandu jirreżenja," filwaqt li fakkar li Brian Tonna tan-Nexia BT, li fetħet il-kumpanija fil-Panama tal-Ministru Mizzi, kien wieħed minn dawk li ddeċidew min se jieħu l-kuntratt tal-Power Station. 'Il-prezz tal-korruzzjoni qed thallsuh intom," sostna Delia, li qal illi l-Gvern seraq lil pajjiż €200 miljun fis-sena, "għax dak li qed jixtri mill-LNG qed jiswieh €200 miljun aktar mill-interconnector." "Konrad Mizzi qed jherri lil pajjiżna u qed jiswa' miljuni lil pajjiżna. Jigdeb kemm jigdeb, qed jisraqna l-miljuni fis-sena," sostna Delia. Huwa rrimarka kif ir-rapport tal-NAO juri kif kumpaniji differenti kienu trattati differenti f'dan il-proċess. Fakkar ukoll kif l-NAO qal li l-kumitat li kellu jagħti l-kuntratti kien inkonsistenti. "L-Awditur Ġenerali ibiċċer il-proċeduri ta' kif sar il-proġett u Konrad Mizzi joħroġ jifraħ," qal Delia. Hu kompla jagħmel elenku tan-nuqqasijiet li jissemmew fir-rapport tal-Awditur Ġenerali dwar il-proċedura illi permezz tagħha l-Electrogas rebħet it-tender biex tibni l-Power Station. Direttur fil-kumpanija Electrogas huwa Yorgen Fenech, sid il-kumpanija 17 Black li hija 'target client' tal-kumpaniji fil-Panama tal-Ministru Konrad Mizzi u ċ-Chief of Staff Keith Schembri. "Ippjanaw kif se jieħdu l-flus," sostna Delia. "Illum in-nies li vvotawlek indunaw ukoll, il-perjodu illi fih tidħaq bin-nies għadda. Hija tal-mistħija li joħroġ Il-Ministru Konrad Mizzi jifraħ b'dan ir-rapport."